पक्राउ पुर्जी जारीबारे चन्दले भने : सरकारको दोहोरो चरित्र सह्य हुँदैन
नेकपाका महासचिव नेत्रविक्रम चन्दले सरकारको दोहोरो चरित्र सह्य नहुने बताउँदै चेतावनी दिएका छन् ।  सरकारले आफूहरूसँग सहमति पनि गर्ने र घेराबन्दी पनि गर्ने कुरा सह्य नहुने चन्दको भनाइ छ । 
काठमाडौँ — नेकपाका महासचिव नेत्रविक्रम चन्दले सरकारको दोहोरो चरित्र सह्य नहुने बताउँदै चेतावनी दिएका छन् । सरकारले आफूहरूसँग सहमति पनि गर्ने र घेराबन्दी पनि गर्ने कुरा सह्य नहुने चन्दको भनाइ छ । प्रधानमन्त्री निवास बालुवाटारमा बुधबार बिहान बसेको समाजवादी मोर्चाको बैठकबाट बाहिरिने क्रममा सञ्चारकर्मीहरूसँग कुरा गर्दै चन्दले बैठकमा देशको परिस्थिति, समाजवादी मोर्चा, आगामी कामहरूको बारेमा छलफल सुरु भएको बताए । चन्दलाई अदालतबाट पक्राउ पुर्जी जारी गरिएको छ । उनले सरकारसँगको सहमति र अदालतको पक्राउ पुर्जीबारे समाजवादी मोर्चामा ध्यानाकर्षण गराइएको पनि जानकारी दिए । उनले भने, ‘बैठक आजबाट सुरु भएको छ । देशको परिस्थिति, समाजवादी मोर्चा, आगामी कामहरुको बारेमा छलफल सुरु भएको छ । आज साँझ फेरि ६ बजे यही बैठक हुन्छ र निर्णय हुन्छ, यो चाहीँ चल्दैन । सहमति पनि गर्ने, घेराबन्दी पनि गर्ने जो खालका चित्रहरू देखिएका छन्, त्यो चल्दैन ।’चन्दले समाजवादी मोर्चाको बैठक आज साँझ ६ बजे बालुवाटारमा नै बस्ने जानकारी दिएका हुन् । काठमाडौं जिल्ला अदालतले चन्द, नेकपाका पोलिटब्युरो सदस्य खड्गबहादुर विश्वकर्मा, माइला लामा र राजु कार्कीविरुद्ध मंसिर दोस्रो साता ३५ दिने पक्राउ पुर्जी जारी गरेको थियो । उक्त पक्राउ पुर्जीलाई लिएर चन्द नेतृत्वको नेकपाले आन्दोलन गर्ने चेतावनी दिएको थियो । 